
Commedia dell’arte forløb, varighed 7 moduler á 90 minutter.
1. modul:

· Introduktion til emnet og samtiden vha. Powerpoint præsentation.
Mål: at eleverne får kendskab til:

· historien/oprindelse

· scenarier og intrigeideen

· figurgalleriet

· lazzi

· spillestil, herunder brug af kroppen og status

· komediemotoren

· de unge elskende

· Visning af forskellige videoklip:

· Afsnit fra komedieserien Venner hvor Joey bruger en thesaurus (fremmedordbog) til at skrive brev – eksempel på nutidig ordlazzo (http://www.youtube.com/watch?v=9s0LqZMsfTQ) 
· Carlo Goldoni, Tjener for to herrer, hvor Truffaldino (Harlekin figuren) skal servere for sine 2 herrer – eksempel på episodelazzo
· Monty Python at the Hollywood Bowl, History of joke – eksempel på commedia dell’artens simple falden-på-halen humor (http://www.youtube.com/watch?v=xjWWEaZzhPU&feature=fvsr)

· Samt af og til andre commedia dell’arte klip fundet på nettet.

· Praktisk arbejde med de faste figurer i form af eleverne går og bevæger sig som beskrevet i Klar Scene:
· Øvelse  - kropsdele.

Mål: at gøre eleverne bevidste om deres egen krop

· Gå rundt på gulvet og lad en kropsdel styre dine handlinger.

· Lad en anden kropsdele lave konflikt.

· Øvelse - figurgalleri:

Mål: at alle får prøvet commedia dell’arte figurerne hver især.

· 6 felter markeres på gulvet med malertape,  som en lagkage således at alle rum kan have kontakt med hinanden i krydset. I hvert ”rum” skal man antage en figur (Pantalone, il Dottore, il Capitano, Arlecchino, Brighella og Columbine)
· Snak først om de seks figurer med hensyn til bevægemønstre og gestik.

· Ved hvert rum skal der være et skilt med figurens navn, så der ingen tvivl er. Man skal bevæge sig rundt i de forskellige rum og kropsligt agere de forskellige figurer. Når man har ”fundet” figuren i rummet begynder man at hilse på andre figurer (altså i andre rum), som den pågældende figur ville gøre det.

· Øvelse - Kort scenarie med brug af de faste figurer:
Mål: at begynde at vende eleverne til at tænke på figuren som en enhed og en ”maske” man tager på.

· Få Pantalone op fra bænken
· 4 figurer: Columbine, Harlekin, Pantalone, Il Dottore
· Eleverne skal bruge figurernes egenskaber til at få Pantalone op/væk
· Fokus på kropssproget

2. + 3. modul:

Fokus: arbejde med lazzo og komik

· Øvelse – Improvisation

Mål: øver elevernes improvisation og statusarbejde

· 2 og 2 improviserer med - sort tale – en lille handling, hvor der på et tidspunkt skiftes status.

· det kropslige udtryk er i fokus

· Øvelse – klovneri

Mål: at bevidstgøre eleverne om brug af komik i kropsligt spil

· eneøvelse

· hver elev finder en simpel opgave (stable noget op, tage en sko af, sætte sig på en stol etc.)

· dette skal indøves så det bliver morsom at se på for tilskuerne

· varighed: mindst 1½ minut

· som inspiration kan man afspille en Mr. Bean sketch (f.eks. Mr. Beans Forbandelse (Universal 2006) hvor han smører en sandwich i parken) (http://www.youtube.com/watch?v=61kxh7pk53A) 
· Øvelse - lazzo
Mål: at se og afprøve forskellige lazzi og se at disse ikke behøver at være store ekvilibristiske og akrobatiske øvelser.

Nogle lazziøvelser: 

(De første to laves af et par elever foran de andre.)
1) Ordlazzo: lav en ”Tournesol” (den ene er halvdøv)

2) Episodelazzo: en sætter en stol og går, den anden kommer ind og flytter den, den første kommer igen og kan ikke forstå det og flytter den tilbage osv.

3) Akrobatiske/pantomimelazzo: 

Alle øver; lussing, spark, rive i hår

· Øvelse – lille spil med lazzo.

Mål: at bruge lussing, spark, rive i hår, falde ned etc. som del af en lille scene
· eleverne skal 2 og 2 lave et lille komisk optrin, der indeholder en eller form for fysisk ”vold” (tilsigtet eller utilsigtet)

Hvis tid:

3 lazzi udleveres:

Franceschina, Isabella, Pantalone og Harlekin.

Franceschina har kommet sennep i Isabellas sko. Isabella river Franceschina i håret. Pantalone og Harlekin kommer ind. Pantalone sparker Harlekin, fordi han har gjort nar af Pantalone. Pantalone kommer hen og stikker hovedet ind mellem Isabella og Franceschina, fordi han er interesseret i Isabella. Isabella, der vil stikke Franceschina en lussing, kommer ved en fejltagelse til at slå Pantalone i stedet for. Pantalone slår Harlekin, Harlekin slår Franceschina, Franceschina slår Isabella.

Harlekin, Pjerrot, Brighella og Tataglia.

Brighella er i gang med at gøre rent. Han kalder de øvrige tjenere til hjælp. Det går nogenlunde indtil Tataglia kommer til. Tataglia er søvnig og søvnen smitter de øvrige. Midt i arbejdet falder de i søvn. Det vil sige: De fortsætter deres arbejde i søvne og kommer til at sove på de mest absurde måder. De danner en ”sovemaskine” med rytmiske åndedrag. En snorker, en smasker, en fløjter etc. De bevæger alle kroppene op og ned på ind- og udånding i forskellige tempi.

Isabella, Flavio og Columbine.
Isabella er hos Columbine, som er ved at gøre hende klar til en “date” med Flavio. Hun sætter hår og ordner tøj. Hver gang Columbine har gjort noget ved tøjet/håret/make uppen ændrer Isabella det for at virke mere sexet. Det ender dog med at hun bliver meget tilknappet og usexet. Flavio ankommer og er meget genert, men vil samtidig gerne røre ved Isabellapå trods af at hun ser meget usexet ud. Han bliver dog hele tiden holdt på afstand af Columbine. Til sidst bliver Isabella træt af Columbine og vil give hende en lussing, men rammer Flavio, som begynder at græde og nu må trøstes af Isabella, som smider Columbine ud.

Lazzierne vises for hinanden og kommenteres. 

4. og 5. modul:

Fokus: at arbejde med et originalt scenario.
Afhængig af elevmassen og talentet udleveres nedenstående scenarie (Hver ta’r sin og jeg ta’r hvad jeg kan få) eller Tandudtrækningen (findes i Klar Scene, Flygare m.fl., DRAMA 1995)

Man kan med fordel udvælge centrale scener, hvis man vurderer at et helt scenario er for meget at indøve. Ligeledes kan man fint dublere roller, hvis man har et stort hold, således at hver elev er med i 1-2 scener. 

Der afsluttes med en forevisning, som evt. kan filmes for at holde eleverne fast på arbejdet.

6. modul:

Fokus: introduktion til brug af faste figurer i moderne komik

Lektier til dette modul: uddrag af Hvad griner I af? af Peter Lykke-Olesen, Gyldendal 1988

· Snak på om teksten på holdet

· * Få centrale om fra teksten frem, f.eks. ved hurtigskrivning, gruppearbejde, mindre præsentationer af dele af teksten

· * Illustrér teksten med filmklip af f.eks. Dirch Passer, Stand Up Comedy, Satireprogrammer såsom Drengene fra Angora, Monty Python, Krysters Kartel, Smack the Pony, Intet nyt fra Vestfronten, Rytteriet etc.

· Lad evt. eleverne iscenesætte små bidder af udvalgte filmklip med fokus på kropslighed og komik.
7. modul:
Fokus: brug af faste figurer i moderne scenarie.

· Øvelse – at skabe en figur

Mål: at eleverne skal skabe en fysisk figur ud fra en rekvisit og en beklædningsgenstand

· send eleverne i skolens rekvisitrum

· find en beklædningsgenstand og en rekvisit hver især og skab en typerolle derudfra.

· arbejde med tale, gestik, bevægelser, gang, positur etc.

· varighed: 10 minutter

· Øvelse – moderne scenarier
Mål: at arbejde med et moderne scenarie i forhold til faste figurer og kropslig komik
· Uddel de moderne commedia dell’arte sketchene til dem (se herunder)

· varighed: 25 minutter til at øve
· 20 minutter til at opføre

Scener til spil med egne commedia dell’arte typer
Scene 1 – Kontoret

Medvirkende: 3-4 personer

A sidder på et offentligt kontor, som et åbent kontor, hvor man f.eks. får kørekort udleveret. B og C og evt. D står i kø. B skal have en bestemt formular til ansøgning af …? C vælger hele tiden at blande sig i samtalen/konflikten mellem A og B. D står hele tiden lidt i sin egen verden, men finder ud af at han/hun faktisk er i den forkerte kø og prøver på at lade som ingenting og lige så stille forsvinde fra køen.

Scene 2 – Festen
Medvirkende: 3 personer

A og B mødes under en receptionistlignende fest. Er begge lettere påvirket. Det er tydeligt af A gerne vil lære B ”mere at kende”, men B vil holde det på et rent platonisk plan. Senere blander C sig i samtale, da han/hun tror A er en han/hun kender. B fatter nu tydelig interesse for C som har fattet en tydelig interesse for A.

Scene 3 – Jobsamtale
Medvirkende: 3-4 personer

A er til jobsamtale hos B. Alt går tilsyneladende godt indtil C, A’s sekretær træder ind i kontoret. Det viser sig at der er et gammelt had mellem A og C, så meget at C forsøger at forpurre jobsamtalen. Dette gøres ved talrige afbrydelser under dårlige påskud og ved at ”stikke” verbalt til A i disse situationer. D er en telefonmontør, der ankommer ca. midt i samtalen for at montere en ny telefon i kontoret med den ordre, at dette skal gøres i dag. 

Opgaven:

Lav en iscenesættelse på 3-5 minutter af en af de beskrevne scener. 

I skal:

1) være tro mod den figur I har skabt/tænkt derhjemme

2) bruge en rekvisit hver (find noget i rekvisitrummet)

3) indlægge mindst en lazzi i scenen (ord-, episode- eller pantomimelazzi)

Pantalone

il Dottore

il Capitano

Harlekin

Brighella

Columbine
Drama, Commedia dell’Arte, Scenarios til øvelse:
Scener taget fra Hver ta’r sin og jeg ta’r hvad jeg kan få. Et Commedia dell’arte scenario på i alt 10 scener, baseret på et originalt scenario, Portrættet – fra Flaminio Scalas samling (1611). 

(Kilde: Scenarios of the Commedia dell’arte, New York University Press, p. 296-299)

Persongalleri:

De Besiddende:

Pantalone
en rig gammel købmand, liderligt forelsket i sin datters unge tjenestepige, Columbine.


Snylterne:

il Dottore
ældre selvbestaltet (natur)læge og advokat. Forsøger at imponere Pantalone ved at optræde som ”fin” mand, man kan ikke lade være med at besøge Columbine i tide og utide i håb om at blive inviteret til at spise gratis hos hende – eller til at nyde det, der er bedre.

il Capitano
endnu en af Columbines ældre snyltegæster, som plejer at prale med alle sine opdigtede krigeriske bedrifter for at tilrane sig et måltid eller Columbines gunst. Trods sin flotte uniform og officerstitel er han ligeså fattig som han er dum. Hans skrækindjagende historier, afbrydes konstant af at han får øje på sin egen skygge, som han er meget bange for. I en konfrontation eller duel er han mest bange for sit eget sværd. Hans offentlige status skyldes blandt andet at han er repræsentant for den spanske besættelsesmagt og taler derfor med udenlandsk accent.

Tjenestefolkene:
Columbine
Smeraldas opvakte, slagfærdige, erotiske og livsglade tjenestepige og veninde. Hun automatisk op til alle mænd – hvilket somme tider giver rigeligt med skillinger i kassen, når hun giver efter for rige mænds tilnærmelser (Pantalone, il Dottore). Hun formår dog at styre dem alle med sin bedre forstand.

Brighella
Flavios snu, indsmigrende og grådige tjener. Kan ikke stå for Columbines (eller andre pigers) charme og har derfor altid mindst to kærester blandt tjenestepigerne.

Pedrolino
Columbines tjener (denne histories Arlecchino/Zanni 2), håbløst forelsket i hende. En sky, hjælpeløs og barnlig klovn, men også lettere melankolsk og trist i sin ubehjælpsomhed. Columbine opfordrer ham i hans håbløse kurmageri, hvis hun kan liste mad eller vin fra ham eller hvis der ikke er andre duelige mandfolk i nærheden.

Pulcinella
il Dottores pukkelryggede tjener. En mere eller mindre åndssvag klovn, hvis groteske udseende skræmmer folk. Langsom i opfattelsen, står han altid i vejen (og bliver opdaget i sidste øjeblik til folks skræk og irritation). Har for vane at kommentere handlingen med direkte kontakt med publikum ved gestik og grimasser der rakker ned på de andre skuespillere.

De unge elskende:

Smeralda
Pantalones datter, forelsket mod faderens vilje i den unge og stærke, men ikke særligt rige bondedreng, Flavio.

Flavio
den spontane, charmerende, livslystne og nysgerrige bondedreng, som mener, at alt, der er noget ved kan spises – især Smeralda.

Kort om historien i Hver ta’r sin og jeg ta’r hvad jeg kan få.
Smeralda og Flavio er forelskede, Smeraldas far Pantalone vil ikke lade hende få denne fattige bondeknøs. Pantalone selv er liderligt forelsket i sin datters tjenestepige, Columbine, som sammen med sin beundrer, den lidt dumme Pedrolino, hjælper det unge kærestepar med stævnemøde, som holdes hos Columbine. Da vores unge helt ankommer, er il Capitano der dog allerede, pralende af sine seneste bedrifter. Flavio jager ham ud af huset. il Dottore vil også gerne vinde Columbines gunst (eller hendes elskov) og da han kommer for at tale med hende, overtaler Pedrolino ham til at give ham en kærlighedsdrik. Dette får han med beskeden om at drikke halvdelen selv og giver resten til sin udkårne og han vil da blive forelsket i den første han ser. Desværre drikker han det med det samme og bliver forelsket i den første han ser, nemlig Pulcinella, il Dottores pukkelryggede tjener. Først da il Dottore får Pedrolino til at drikke resten af drikken er Pulcinella fri - Pedrolino bliver nemlig nu forelsket i sig selv. Han husker nu sin hemmelige aftale med Columbine og får il Dottore til at lave en vielsesattest til sin bror og dennes kæreste (men dette er i virkeligheden Flavio og Smeralda). De to får hinanden og Brighella og Columbine får hinanden. Tilbage står Pantalone, il Dottore og il Capitano til grin, mens Pedrolino bare får sig selv
Scenariet Hver ta’r sin og jeg ta’r hvad jeg kan få.

Scene 1:

Personer: Smeralda, Columbine, Pantalone

Den unge Smeralda har sneget sig ud af huset og er kommet på besøg hos sin tjenestepige, Columbine, for at holde et hemmeligt stævnemøde med Flavio.
Mens Columbine forsøger at få sit hår og tøj til at se udfordrende ud, styrter Smeralda hele tiden og igen hen til vinduet for at spejde efter Flavio.

Columbine trækker hende væk fra vinduet hele tiden, fordi hun er bange for, at hun vil blive set fra gaden.

Pludselig ser Smeralda sin far på vej hen til huset. Hun gemmes i et tilstødende soveværelse.

_____ o O o _____

Scene 2: 
Personer: Pantalone, Columbine

Pantalone kommer på besøg.
Han er udmattet – stiv i benene – har søgt over hele byen efter sin datter – trænger til hvile og trøst.

Columbine giver ham massage, men på en så voldsom måde, at han beslutter sig for at gå igen.

_____ o O o _____

Scene 3:
Personer: Smeralda, Columbine, il Dottore, Pulcinella

Smeralda er utålmodig

Smeralda ind igen, når han er gået. Samme spil som første scene. Denne gang får hun øje på il Dottore og Pulcinella.

_____ o O o _____

Scene 4:
Personer: il Dottore, Pulcinella, Columbine
Il Dottore og Pulcinella kommer på besøg.
Il Dottore spørger til Columbines helbred og beder hende om at vise ham det motionsprogram, han har forsøgt at lære hende.

Undervejs inspicerer han hendes krop meget nøje – især barm og bag.

Hver gang han kigger nærmere på hende, griner Pulcinella sjofelt, så il Dottore hele tiden må vende sig om og beordre ham til at holde kæft.

Da Columbine er færdig med rutinen, beder hun il Dottore om helt præcist at vise hende, hvordan hun skal bøje sig fremover. Mens han gør det, river hun et stykke papir over bag ryggen på ham og lyden får ham til at tro, at hans bukser er revnet.

Il Dottore forlader huset hurtigt baglæns, idet han forgæves beordrer Pulcinella til at holde op med hans fjollede grin.

_____ o O o _____

Scene 5:

Personer: Smeralda, Columbine, il Capitano

Smeralda er stadig mere utålmodig
Smeralda ind igen, når il Dottore er gået. Samme spil som første scene. Denne gang får hun øje på il Capitano.

_____ o O o _____

Scene 6:

Personer: il Capitano, Flavio, Columbine
Il Capitano kommer på besøg
Han siger, han lige er kommet tilbage fra en hellig krig, hvor han har vundet en kæmpesejr over nogle arabere.

Han demonstrerer sine bedrifter ved at trække sit sværd og ved at fægte med det i luften, hvilket gør Columbine meget forskrækket.

Til sidst beder han hende om at gå ned på alle fire og agere hest, så han kan vise hende, hvordan han red tilbage til byen i triumf.

Flavio kommer pludselig ind fra gaden. Han tror il Capitano er ved at voldtage Columbine, der er begyndt at skrige og råbe til il Capitano, at han skal stige af hendes ryg fordi han vejer for meget.

Flavio trækker sit sværd og il Capitano falder straks på knæ foran ham, rystende over hele kroppen af skræk og han trygler Flavio om barmhjertighed. Flavio lægger sit sværd væk og sparker ham ud af døren.

_____ o O o _____

Scene 7:
Personer: Columbine, Flavio, Smeralda, Pedrolino

De unge elskende nyder et måltid sammen.
Columbine fortæller Flavio, at Smeralda er i soveværelset, og han løber hen mod døren i samme øjeblik, at hun åbner døren og kaster sig i armene på ham.

Columbine forsøger at få dem til at sidde ned ved et bord for at spise og drikke lidt.

Hun kalder på Pedrolino, der kommer med vin og brød til dem.

Columbine og Pedrolino er hele tiden nødt til at skille de to kærester fra hinanden i et forsøg på at få dem til at drikke deres vin – nærmest som om de var to børnehavebørn.

Efter de har spildt tilstrækkelig meget vin ud over sig selv og hinanden, er der en banken på døren, og Smeralda og Flavio styrter ind i soveværelset igen.

_____ o O o _____

Scene 8:

Personer: Pedrolino, Brighella, Columbine, il Capitano

Brighella ankommer med presserende nyheder.

Pedrolino åbner døren til Brighella, der fortæller Columbine, at han lige har set tre ældre herrer på vej til huset: en soldat råbende på hævn, en gammel forpustet nar og en doktor med nye bukser på, efterfulgt af sin pukkelryggede tjener.

Columbine hvisker noget til Pedrolino og siger derefter til Brighella, at han skal komme og omfavne hende lige foran indgangsdøren.

I samme øjeblik går døren op og il Capitano kommer ind. ”Nåh, Columbine!” siger han. ”Nåh?” siger Brighella, midt i et lidenskabeligt kys. ”Nåh, nåh” siger il Capitano forlegent og kigger væk og lader som ingenting.

Kysset fortsætter med fornyet og samme dialog gentager sig.

Tredje gang bryder Brighella af efter sin replik og, idet han gentager ”Nåh!” mange gange, tæsker han rytmisk løs på il Capitano med sit sværd og fordriver ham fra huset.

_____ o O o _____

Scene 9:

Personer: Columbine, Pedrolino, Pantalone
Pantalone kommer tilbage.
Il Capitanos skrig høres hele vejen tilbage til huset, hvor Columbine og Pedrolino står og lytter og griner meget til hinanden over dette.

Pedrolino, der er håbløst forelsket i Columbine, kan godt lide at grine sammen med hende og forsøger at få hende til at blive ved. Uden succes. Det bliver bare pinligt. Hun kigger på ham som om han fejler noget.

Der bankes på døren og Pedrolino lukker Pantalone ind ”Har du set min datter? – Jeg kan ikke mere!” osv.

Columbine trøster ham og siger, at nu skal de begge to hvile sig lidt i hendes soveværelse.

Men først skal han lige hjælpe hende af med tøjet. Det vil han hellere end gerne, men hver gang han nærmer sig hende for at knappe hendes bluse op, flytter Columbine sig, så han snubler og grynter og puster og stønner efter hende i en håbløs jagt 3 gange rundt op scenen, før huns sparker ham ind i soveværelset, følger efter ham og lukker døren efter sig.

Pedrolino, som har fulgt med i det hele, griner højt – men forstår pludselig hvad der er sket og begynder at stortude udenfor deres dør.

_____ o O o _____

Scene 10:

Personer: alle

Il Dottore og Pulcinella kommer tilbage

Pedrolino lukker dem ind. En uforståelig pause, hvor il Dottore prøver på at vise sine nye bukser frem i håb om at Pedrolino vil beundre dem. Endelig starter følgende dialog:

Pedrolino:

Nåh, nye bukser, hvad?

Il Dottore (stolt, nikkende): 
Ja!

(Pulcinella griner fjollet)

Il Dottore (råbende):
Hold kæft!

Efter en lang pause gentages dialogen. Og efter endnu en lang pause starter de på den igen tredje gang, men denne gang fortsætter il Dottore efter sin første replik: ”Jeg er kommet for at snakke med Columbine!”

Pedrolino: 

Ja… hun kommer straks… hun er lige ved at gøre sig lækker til dig!

Il Dottore er glad for nyheden og gnider sig i hænderne med forventningsglæde. Pedrolino derimod begynder at tude igen. Han siger, han altid har været en god tjener for doktoren og nu vil han gerne bede om en lille gave. Han siger, han er håbløst forelsker (uden at sige i hvem) og han be’r il Dottore om en kærlighedsdrik.

Il Dottore siger, at han har en sådan, men spørger, hvad han kan få for den. Pedrolino peger på Columbines dør og gentager ”Hun kommer straks! Hun sku’ lige gøre sig lækker for dig!”

Il Dottore siger ”OK” og giver ham drikken. Men han siger, at Pedrolino kun skal drikke halvdelen af flasken selv og så give resten til sin kæreste.

Pedrolino drikke straks sin halvdel trods advarende tilråb fra il Dottore: ”Ikke nu! Ikke nu, dit fjols!”

Pedrolino kaster sig på knæ foran Pulcinella og erklærer ham sin kærlighed. Der følger en komisk jagt rundt på scenen med Pedrolino kravlende på knæ efter den hysterisk grinende Pulcinella.

Il Dottore siger, at der kun er én ting at gøre: Pedrolino må drikke den anden halvdel af flasken. Så bliver han forelsket i sig selv. Pulcinella tvinger Pedrolino til at drikke resten af flasken. Og straks gi’r Pedrolino sig til at omfavne og kærtegne sig selv.

Il Dottore afbryder ham: ”Nåh? Og var der andet, jeg kunne gøre for dig?” Pedrolino er flov og siger nej – men pludselig erindrer han sin hemmelige aftale med Columbine. Pedrolino: ”Ja! Jo, for resten! – Min bror skal til at giftes med allertiders sødeste, sødeste pige. Men de har ikke rigtig råd til et kirkebryllup. Ka’ du ikke lige gi’ mig en vielsesattest til dem?”

Il Dottore: 
Det kan jeg godt! Men hvad får jeg for det? 

Pedrolino peger på Columbines dør og gentager: ”Hun kommer straks! Hun sku’ lige gøre sig lækker for dig!

Il Dottore siger ”OK” og skriver attesten og spørger om navnene.

Pedrolino: 

”Ja – min bror hedder (langsomt) Fla-vi-o – og hans kæreste hedder (hurtigt) Smeralda!

Il Dottore:

Sme – ral – da. Værsågod.

Pedrolino (triumferende):
Tak, åh tak! – Jeg tror nok – jeg tror nok, hun er klar til dig nu!

Pedrolino råber til Columbine og hun råber tilbage at hun er klar. Så tæller Pedrolino meget højt og langsomt: ”1 – 2 – 3”. Straks går begge døre op på begge sider af scenen. I Columbines dør ses Pantalone med Columbine bagved. I den anden dør ser vi de to elskende, der kysser hinanden.

Pantalone peger på Smeralda i raseri, da han ser hende i Flavios arme. Il Dottore peger på Pantalone i raseri, da han ser ham sammen med Columbine. Brølende forsøger Pantalone at krydse scenen for at få fat i sin datter. Brølende forsøger il Dottore at standse ham og skubbe ham tilbage til Columbine. De bruger kroppen med ikke armene for at standse/skubbe til hinanden og de brøler begge to hele tiden af hinanden.

Imens gi’r Pedrolino vielsesattesten til Columbine, der lister hen til Flavio og Smeralda og kysser og gratulerer dem, som om det var noget, de selv havde ønsket for dem hele deres liv. Men så bryder Pantalone af: ”Gift? Hvad er det for noget?” Flavio viser ham vielsesattesten. Pantalone læser den og vender sig vredt mod doktoren. ”Din slyngel! Det er dig, der har underskrevet det her!” Og så kaster De sig over hinanden igen, råbende og brølende på ny.

Columbine skiller dem fra hinanden og siger, at de skal holde deres kæft. For hendes part er hun glad for, at de to unge har fået hinanden. Og det vil hun gerne takke den eneste rigtige mand iblandt dem for. Pedrolino rødmer, træder frem og stråler over hele ansigtet i forventning om et kys. I sidste øjeblik flytter hun til siden og han falder på gulvet.

I samme øjeblik går gadedøren op og der råbes: ”En rigtig mand?” Brighella kommer ind, skubbende il Capitano foran ham. Han afleverer ham til Columbine som en hund, der afleverer en pind til sin herre.

Columbine vrider næsen på il Capitano – til venstre, til højre, opad (han ser ud som om han bliver trukket op i luften) og nedad (han kollapser for fødderne af hende).

Columbine vender sig om til Brighella og giver sig til ham. Columbine: ”Ja! En rigtig mand!”

SLUT!

_____ o O o _____

Ekstra øvelser:

· Statusskift
· 2 elever op.

· En er en tjenerfigur (Columbine, Harlekin, Brighella etc.), vedkommende bestemmer selv. 

· Den anden er en snylter (il Dottore eller il Capitano) eller besidderen, Pantalone.

· Scenario: Den besiddende fortæller om noget vedkommende er stolt af. Tjenerfiguren følger ivrigt med, men hver gang hun er bag den besiddende gør hun nar ved at karikere den besiddende og skære ansigter.

· Statusfald

· En elev udvælges, vedkommende vælger hvilken Commedia dell’arte figur hun vil være.

· Opgaven er at komme ind i rummet med høj status, men finder ud af at hun/han er kommet ind i det forkerte rum, undskylder og går ud igen med lav status.

· Vedkommende skal blive i sin Commedia dell’arte figur. 

· Scenen gentages indtil status er meget, meget lav.

· Kan eventuel vendes: lav -> høj status.

